Tavasszal kezdődik a munka Kövesden
Várhatóan jövő tavasszal kezdődnek meg a szennyvízberuházás utolsó ütemének munkálatai Mezőkövesden.
A dél-borsodi település önkormányzata pályázati úton nyert forrást a mintegy kétmilliárd forint értékű fejlesztés megvalósítására. A beruházás előkészítése folyamatosan zajlik. „Az elmúlt hónapban megkötötték a támogatási szerződést, így tulajdonképpen elhárultak az akadályok a fejlesztés megvalósítása elől. Első lépésben a pályázatban szereplő munkák közbeszerzési eljárása indul majd el. Ez tartalmazza egyebek mellett a kivitelezésre, valamint a műszaki ellenőrzésre vonatkozó eljárást. A kivitelezésre, tehát az építésre vonatkozó közbeszerzési eljárás, figyelembe véve a beruházás nagy értékét, véleményem szerint kb. három hónapig fog tartani.” – emelte ki Nagy István, stratégiai és pályázati referens. A Mezőkövesden történő fejlesztéssel párhuzamosan az önkormányzat önerőből a Zsóry üdülőterületen is végrehajtja a szennyvízhálózat kiépítését. A munkálatok 2012 tavaszán kezdődnek majd meg a dél-borsodi városban. Mezőkövesd önkormányzata időben fogja tájékoztatni a lakosokat a beruházás megkezdéséről és a munkálatok végrehajtásának pontos menetéről. - B. K. -